
Bwriad yr aseiniad yma yw trafod sut mae ysgol leoliad (Ysgol A) yn datblygu un agwedd o’u Cynllun Datblygu Ysgol (CDY). Penderfynir canolbwyntio ar yr agwedd i ddatblygu strategaeth adborth ymhellach er mwyn i’r disgyblion wybod sut i wella eu gwaith. Caiff ei nodi yn nogfen ‘Dyfodol Llwyddiannus’ (Donaldson, 2015), fod angen diwygio dulliau Asesu ar gyfer Dysgu (AagD), gan fod dim strwythur cadarn i’r dulliau presennol. Ychwanegai Donaldson fod angen i athrawon ddarparu strategaethau adborth “ansawdd uchel” (t.73) fel bod dysgwyr yn gwneud cynnydd yn eu dealltwriaeth o wella dysgu eu hunain. Lleolwyd yr ysgol mewn tref Glan y Môr yn Ninbych y Pysgod. Cyfanswm nifer o ddysgwyr yn yr ysgol yw 142, 19 oed meithrin rhan amser ac 28 oed meithrin llawn amser. Mae 12% o ddysgwyr yn yr ysgol yn gymwys i brydau ysgol am ddim (PYD) ac mae’r ysgol yn adnabod 13% o ddysgwyr gydag Anghenion Dysgu Ychwanegol (ADY).
Yn y rhan yma o’r aseiniad bwriedir trafod y llenyddiaeth a’r ddamcaniaeth ynghylch y broses ddatblygu ysgol â’r agwedd a ddewisir fel ffocws sef, datblygu strategaethau adborth i ddysgwyr. 

Yn gyntaf bydd ffocws ar ddangos dealltwriaeth ar lefel ddamcaniaethol o’r broses ddatblygu ysgol. Mae nifer o ffactorau yn chwarae rhan ar wella arfer ysgolion, drwy gymorth allanol megis; arolygiadau ESTYN, categoreiddio ysgolion a chonsortia neu gall ysgolion wella yn fewnol; drwy hunanwerthuso a chynllunio strategol. Caiff gwella ysgolion a chynllunio gwelliant parhaus ei ddiffinio fel strategaeth systematig o wella ysgolion a thracio dros gyfnod o amser (Park, et.al, 2013). Noda Llywodraeth Cymru (2014) fod cynllunio ar gyfer gwelliant yn broses o fyfyrio ar berfformiad yr ysgol a drwy ddefnyddio data ansoddol a meintiol.

Er mwyn cynllunio ar wella ysgolion, mae’r ysgol yn cynllunio cynllun a elwir fel arfer unai yn Gynllun Datblygu Ysgol (CDY) neu Gynllun Gwella ysgolion (SIP), ar gyfer bwriad yr aseiniad yma cyfeirir ato fel CDY. Cynllun parhaus yw CDY ble mae ysgolion yn cael y cyfle i adfyfyrio ar eu perfformiad. Fel rhan o’r gynllunio’r CDY, nodir prif flaenoriaethau â’r strategaethau sy’n cyd-fynd a hwy, camau gweithredu ac adolygiad o’r cynnydd â’r effaith. Gyda’r weledigaeth o godi safonau a gwella deilliannau dysgwyr yng nghraidd y CDY, mae pedwar cam i’w gyflawni (Llywodraeth Cymru,2014).

Y cam cyntaf o gynllunio CDY yw hunanwerthuso, ble mae’r ysgol yn defnyddio data meintiol ac ansoddol er mwyn nodi ble yw sefyllfa’r ysgol ar hyn o bryd â’r camau ar gyfer cyrraedd ble hoffant nhw fod. Cefnoga Dewey (1944) y broses o wella safon addysgu ysgolion drwy nodi “if we teach today as we taught yesterday, we rob our children of tomorrow.” (t.167) Yr ail gam yw’r cynllunio strategol, mae’r CDY yn symleiddio’r broses o wella ysgolion ac yn osgoi unrhyw gamau diangen. Pwysig yw nodi, dylai’r camau gweithredu fod yn gamau clir a gyraeddadwy er mwyn i ysgolion allu cyflawni’r hyn sydd angen er mwyn gwella. Profai ymchwil os nad yw ysgolion yn cynllunio’n strategol, maent yn aml yn methu allan ar gyflawni’r hyn oedd angen ei wella (Hanover Research, 2014). Nesaf yn y broses o gynllunio’r CDY yw’r broses o nodi’r camau gweithredu ar gyfer gwelliant. Caiff aelodau o staff yr ysgol eu cynnwys yn y cam yma ac mae cyfrifoldebau penodol yn cael eu rhoi iddynt ar gyfer gweithredu’r camau gwelliant. Bydd manylion y cyfrifoldebau, atebolrwydd, camau gweithredu ac amserlenni yn cael eu hadlewyrchu yn y CDY. Yn olaf yng nghamau cynllunio’r CDY yw’r adolygiad effaith. Mae’r CDY yn ddogfen sy’n cael ei fonitro a’i hadolygu yn rheolaidd gan y Corff Llywodraethu er mwyn sicrhau fod y camau gweithredu yn cyrraedd y weledigaeth.

Yn ail, symudai’r traethawd yn ei flaen i drafod yn feirniadol y llenyddiaeth a gefnogai’r agwedd a ddewisir sef datblygu strategaeth adborth ymhellach er mwyn i ddisgyblion wybod beth a sut i wella eu gwaith. Mae adborth yn un o ddulliau o AagD. Yn dilyn adroddiad Black a William (1998), mae cynnydd sylweddol ym mhwyslais defnyddio dulliau AagD er mwyn codi safonau dysgwyr. Un o awgrymiadau Black a William (1998) oedd newid y ffordd mae athrawon yn rhoi adborth ar ddysgu dysgwyr a rhoi adborth adeiladol yn hytrach na marciau. Cefnogir y pwynt yma gan Hattie (2008), dywedai “the single most effective way to improve education is to focus on the quality of feedback pupils receive.” (t.404)

Dull effeithiol sy’n cael ei adnabod fel arfer dda o ddarparu adborth yw dull y ‘frechdan’. Mae’r dull yma yn cynnwys yr athro yn rhoi adborth cadarnhaol am waith y dysgwyr, cyn symud ymlaen i gynnig pwynt gwella, ac yna gorffen gyda sylwad positif. Serch hyn, mae’n bwysig nodi, dylai fod athrawon yn mabwysiadu dulliau sy’n cynnig cyfleoedd i ddysgwyr fod yn annibynnol ac yn cymryd cyfrifoldeb dros eu dysgu eu hunain. (Grigg,2015) Mae rhoi’r arfau i ddysgwyr fod yn annibynnol wrth asesu a rhoi hunan-adborth yn sbarduno syniadau newydd, yr elfen o risg a dysgu sut i wneud penderfyniadau sy’n cael effaith ar eu dysgu. Yn ogystal â rhoi adborth ar ddysgu eu hunain, mae adborth cyfoedion yn ddull AagD effeithiol. Dywed Stefani (1994) fod cymhelliant dysgwyr yn cynyddu pan maent yn derbyn adborth gan gyfoedion. Un o’r prif ffactorau sy’n cyfrannu at hyn yw’r ffaith fod cyfoedion yn fwy tebygol o ddefnyddio iaith mae’r dysgwr yn ei ddeall i gymharu ag athro.

Mae canmoliaeth, megis; sticeri, seren yr wythnos a chanmol ar lafar yn profi i fod yn ddull adborth cadarnhaol (Maclellan, 2005). I’r gwrthwyneb, dadleua Black a William (1998) fod gor-ddefnydd o ganmoliaeth yn cael effaith negyddol ar gyrhaeddiad academaidd dysgwyr. Nodant, “...then pupils look for the ways to obtain the best marks rather than at needs of their learning.”  Hefyd, cynigiai Thorndike (Weibell, 2011) ddadl drwy nodi ni chaiff ailadrodd unrhyw effaith ar ddysgwyr heblaw bod yno adborth adeiladol lle gellir dysgwr ddeall sut i wneud cynnydd.

Dylai’r dull adborth o AagD gael ei weithredu yn ystod y wers gyfan ac nid dim ond ar ddiwedd y wers. Cytunai William a Black (1998) y dylai’r broses adborth fod munud wrth funud. Mae cyfrifoldeb ar athrawon i ddefnyddio amrywiaeth o ddulliau adborth yn ystod y gwersi. Galluogai hyn i’r broses adborth fod yn gyffrous ac yn sbardun er mwyn i ddysgwyr allu nodi’r camau ar gyfer gwella eu gwaith. Mae nifer helaeth o ddulliau adborth megis; cymharu gwaith gydag enghraifft, defnydd effeithiol o gwestiynu, asesu cyfoedion a hunanasesu, trafodaeth ddosbarth a gwirio yn erbyn y MPLl. (Llywodraeth Cymru, 2010)

Nesaf, bydd y ffocws yn symud i drafod CDY Ysgol A drwy gynnwys elfen o gritigolrwydd. Yn ogystal, bwriedir dangos dealltwriaeth gadarn ynglŷn â’r prosesau sy’n cael ei defnyddio gan yr ysgol megis; hunanwerthuso, dadansoddi data, cynnwys rhanddeiliaid, cynllunio strategol a mesur effaith. Mae CDY Ysgol A yn nodi 5 blaenoriaeth maent yn bwriadu canolbwyntio arnynt er mwyn gwella arfer ysgol erbyn 2023. Fel y nodir yn flaenorol, ffocws yr aseiniad yma yw’r flaenoriaeth i ddatblygu strategaethau adborth ymhellach. Mae’r CDY yn nodi meini prawf, camau gweithredu, cyfrifoldebau a’r cyfnod monitro ar gyfer nod y flaenoriaeth dan sylw.

Cychwynnai’r broses o bennu blaenoriaethau’r CDY gyda’r ysgol yn dilyn cylched hunan arfarnu. Mae’r gylched yn cael ei rannu yn dair gam, ble mae un yn cael ei weithredu yn Nhymor yr Hydref, Gwanwyn a’r Haf. Ar ddechrau tymor yr Hydref mae’r Ymgynghorydd Her yn cynnal cyfarfod data gan gynnwys trawstoriad o ddata meintiol ac ansoddol. Er hyn, mae cyfarfodydd i drafod data yn cael eu cynnal yn llai aml gan fod yr ysgol yn tueddu i ddefnyddio ffynonellau eraill i gefnogi strategaethau cynnydd. Cytunai Watson (2016) gyda newid yn agwedd Ysgol A tuag at ddata drwy nodi fod dim pwynt i’r gorddefnydd o ddata a bod data yn gwneud dim mwy na chynyddu llwyth gwaith athrawon. I’r gwrthwyneb, dadleua McLean (1995), mai casglu data yw un o’r prif strategaethau sy’n cyfrannu at welliannau ysgolion.

Yn dilyn y cyfarfodydd trafod data, mae’r pennaeth yn cynnal arsylwadau gwersi, craffu ar lyfrau a dadansoddi data. Dyweda Keane (2014), un o brif arolygwyr ESTYN, fod dadl yn codi ynglŷn ag effeithiolrwydd arsylwadau gwersi, er hyn credai, fod arsylwadau sy’n cael ei wneud yn effeithiol yn cael effaith gadarnhaol ar godi safonau ysgolion. Ychwanegai, “I encourage all schools to review the use they make of classroom observation as part of self-evaluation in support of teachers’ proffesional development.” (Keane, 2014) Fel rhan o’r cam cyntaf o’r cylched hunan arfarnu, mae’r ysgol yn pennu targedau ar gyfer rheoli perfformiad a bydden nhw’n adolygu’r targedau ym mhob Tymor. Caiff rhieni hefyd eu cynnwys fel rhanddeiliaid yn y broses o hunan arfarnu, trefnwyd noson rieni ffurfiol a noson Gwricwlwm rieni. Rhanddeiliaid arall sy’n rhan o’r broses yw’r Llywodraethwyr. Mae amserlen wythnos gyfan yn cael ei baratoi ar gyfer Llywodraethwyr ble maent yn cael blas ar bopeth, megis sut i graffu ar lyfrau gyda phlant, cynnal cyfweliadau staff addysgu a staff ategol. Yn ogystal â hyn, mae’r ysgol yn cynnal taith ddysgu i’r Llywodraethwyr gallu trafod elfennau fel dulliau adborth.

Wrth symud ymlaen i’r ail dymor yn y broses hunan arfarnu, mae staff addysgu yn ganolog yn y gweithgareddau sy’n cael eu cynnal dros gyfnod y Tymor. Mae’r Tymor yn cychwyn gyda’r ail ymweliad craidd a chraffu ar lyfrau unwaith eto. Caiff cyfarfod staff addysgu gyfan, ei gynnal ble mae athrawon yn cyfnewid llyfrau ac yn trafod beth sydd yn mynd yn dda a beth sydd angen ei wella. Bydd yr ysgol yn adolygu’r targedau a chafodd eu pennu yn Nhymor yr Hydref er mwyn symud ymlaen i’r Tymor nesaf. Er mwyn tracio cynnydd, bob tymor mae adolygiad o’r cwricwlwm ble mae cyfrifoldeb ar staff penodol i fonitro agwedd o’r Cwricwlwm. Mae dogfen ar wahân ar gael ar gyfer y broses o fonitro, mae’r ddogfen hon yn dangos beth yn union sydd angen ei wneud a phryd mae angen ei gyflawni erbyn.

Yn ystod tymor yr haf, mae camau’r cylched hunan arfarnu yn cael eu gweithredu am y tro olaf yn y Flwyddyn academaidd. Mae’r Pennaeth a’r Pennaeth Cynorthwyol yn arsylwi gwersi, craffu ar lyfrau unwaith eto. Caiff noson wybodaeth ei gynnal ar gyfer rhieni a llywodraethwyr gan staff yr ysgol ar faes penodol. Fel rhan o’r camau yn Nhymor yr Haf, mae’r ysgol yn gwerthuso’r targedau rheoli perfformiad ac yn defnyddio’r wybodaeth er mwyn ei drosglwyddo i’r CDY. 

Yn dilyn y cylched hunan arfarnu, mae’r pennaeth a llywodraethwyr yn cyd-weithio er mwyn cynllunio’r CDY drwy ddefnyddio’r wybodaeth o’r broses hunan arfarnu. Yn ystod cyfnod monitro, noda’r ysgol pwy fydd yn monitro’r cynnydd yn erbyn y targedau a sut. Caiff gweithgareddau eu cynllunio i gyd-fynd a’r ffocws penodol. Yn dilyn hyn, mae’r ysgol yn nodi’r effaith mae’r gweithgaredd wedi ei gael ac yna’r ffordd ymlaen. Noda Llywodraeth Cymru (2014) pa mor hanfodol yw mesur effaith a monitro cynnydd wrth weithredu ar dargedau’r CDY.

Wrth adolygu ar ddatblygiad y flaenoriaeth i wella dulliau adborth ar draws ysgol A, bwriedir adfyfyrio ar yr hyn mae’r ysgol wedi cyflawni. Un o’r camau cyntaf gafodd ei wneud i weithredu ar y flaenoriaeth oedd hyfforddi staff addysgu ar ofynion adborth effeithiol a’i bwysigrwydd wrth symud dysgu dysgwyr ymlaen. Cafodd yr hyfforddiant un diwrnod ei ddarparu i athrawon addysgol ar ddechrau’r Tymor. Gellir dadlau fod hyfforddiant un diwrnod yn unig yn aneffeithiol (Evidence Based Teachers Network, 2017) Yn yr un modd, noda Teacher Development Trust (2012) bod dim dull cadarnhaol a dibynadwy o fesur pa mor effeithiol yw hyfforddiant un diwrnod. Pwynt hanfodol arall yw pwynt Prifysgol Toronto (Dim Dyddiad), maent yn cynnig dylai fod aelodau staff cynorthwyol hefyd yn cael eu hyfforddi ar ddulliau effeithiol o adborth. Awgrym yn gysylltiedig â darparu hyfforddiant ar strategaethau adborth byddai i hyfforddi aelodau staff addysgu a cynorthwyol yn gyson dros gyfnod estynedig fel bod cyfle i fesur effaith.

Roedd yr ysgol wedi dangos enghreifftiau o waith rhagorol i’r staff addysgu er mwyn rhoi ysbrydoliaeth ac enghraifft o’r safon ddisgwyliedig. Yn ogystal â hyn, roedd ffocws ar ddysgwyr Cyfnod Allweddol 2 (CA2) i ddatblygu sgiliau hunan asesu ac asesu cyfoedion fel eu bod nhw’n gallu dangos dealltwriaeth wrth drafod eu gwaith a sut i symud ymlaen. Mae’r adolygiad o lenyddiaeth strategaethau adborth sydd yn rhan o’r aseiniad yma yn profi pa mor hanfodol yw bod dysgwyr yn dysgu sut i wella eu gwaith yn annibynnol. Er hyn, mae’n bwysig tynnu sylw at y ffaith dylai fod dysgwyr yn y Cyfnod Sylfaen hefyd yn cael cyfleoedd i fod yn rhan o’r broses adborth ac i fod yn annibynnol wrth asesu dysgu eu hunain. “Children in the early years are very capable of being involved in the planning and assessment of their own learning.” (Sargent, 2013)

Cynlluniwyd amserlenni sesiynau adborth penodol yn ystod yr wythnos er mwyn cael cyfleoedd i ddysgwyr i ymateb yn effeithiol. Yn ogystal, byddai staff addysgu yn gyfrifol am osod targedau cyson a cyfredol yng nghefn llyfrau iaith a mathemateg disgyblion ar draws yr ysgol. Byddai’r strategaeth yma yn hefyd yn cyfrannu at gynnydd un o flaenoriaethau eraill yr ysgol sef i wella safonau Iaith a Mathemateg.

Yn dilyn edrych ar y dystiolaeth o gynnydd yr ysgol ar wella safonau adborth ac ymchwilio i’r llenyddiaeth sy’n gysylltiedig ag adborth, dylai’r ysgol ddarparu fwy o hyfforddiant cyson i athrawon ar ddulliau adborth. Mae hefyd angen mwy o bwyslais ar ddysgwyr CS i wella eu gwaith yn annibynnol. Gweler dogfen yn pwysleisio arfer dda yn Ysgol B (Estyn, 2014), mae’r ysgol wedi bod yn hyfforddi athrawon am dros ddwy flynedd ar ddulliau AagD effeithiol gan gynnwys strategaethau adborth. Mae’r hyfforddiant yn cynnwys canolbwyntio ar wahanol strategaethau bob mis fel bod athrawon yn cael trawstoriad o hyfforddiant er mwyn gwella arfer.

Mae dogfen CDY Ysgol A, yn ddogfen ar waith felly nid yw gweithgareddau’r cyfnod monitro wedi eu cwblhau. Petai’r ysgol yn penderfynu ar brif ffocws y cyfnod monitro, un awgrym byddai i ddatblygu sgiliau adborth annibynnol yn y CS ac yn CA2. Y gweithgaredd i gyd-fynd gyda’r ffocws yma byddai datblygu ardal ym mhob dosbarth ble all dysgwyr fynd iddo er mwyn rhoi hunan-adborth ar eu gwaith. Yn rhan o’r ardal yma bydd nifer o adnoddau megis, cynllun marcio, cwestiynau i wirio dealltwriaeth a iPad er mwyn gwirio unrhyw wall. Creda Grigg (2015), “self-assessment help pupils to take more responsibility for their own learning.” (t.403)

I gloi, mae’r aseiniad yma wedi amlinellu’r camau penodol mae ysgol yn ei wneud er mwyn datblygu strategaethau adborth ar draws yr ysgol. Yn ogystal, drwy ymchwilio i brosesau cynllunio CDY, dysgwyd sut mae ysgol yn defnyddio hunanwerthuso, dadansoddi data, cynnwys rhanddeiliaid, cynllunio strategol a mesur effaith er mwyn gwella perfformiad. 

Un o brif ganfyddiadau’r ymchwil yw, pa mor hanfodol yw bod dysgwyr yn annibynnol wrth asesu eu gwaith. Mae angen i athrawon fabwysiadu dulliau er mwyn hyrwyddo dysgwyr i wneud penderfyniadau eu hunain ar gyfer eu datblygiad.

Gan gyfeirio at ddatblygiad proffesiynol personol, mae’r aseiniad yma wedi darparu’r wybodaeth am y broses o gefnogi datblygiad ysgol a sut mae rhanddeiliaid yn gweithio gyda’i gilydd er mwyn sicrhau’r datblygiad yma. Yn ychwanegol, mae’r ymchwil wedi rhoi mewnbwn ar rôl yr athro yn natblygiad ysgol. Dyweda Holloway a Long (1998), “school improvement research emphasises the importance of teacher involvement”. (t.536)

2,510 o eiriau.

